Fl-okkażjoni tal-Jum Internazzjonali tal-Migranti, ir-Rappreżentant Għoli u l-Kummissjoni Ewropea għamlu d-dikjarazzjoni li ġejja: “Kull sena madwar żewġ miljun persuna jistabbilixxu ruħhom fl-Unjoni Ewropea, u madwar miljun ruħ mill-UE jemigraw biex jgħixu post ieħor. Il-migrazzjoni minn dejjem kienet parti mill-identità Ewropea tagħna – u dejjem se tkun. Tul is-sekli influwenzat s-soċjetajiet tagħna, arrikkiet l-kulturi tagħna, ikkontribwiet għall-iżvilupp ekonomiku tagħna u sawwret ħafna minn ħajjitna. Tista' tkun sors ta' prosperità, innovazzjoni u żvilupp sostenibbli – meta tkun ġestita tajjeb. Dan jinkludi l-protezzjoni tad-drittijiet tan-nies, il-ħolqien ta' regoli ċari u ġusti dwar l-ażil u l-migrazzjoni, it-tnaqqis tal-ispostament furzat, it-trawwim tal-integrazzjoni, u l-indirizzar tal-ħtiġijiet tal-komunitajiet ospitanti. Fil-jum Internazzjonali tal-Migranti, l-Unjoni Ewropea ttenni l-impenn qawwi tagħha li tipproteġi d-dinjità u d-drittijiet tal-bniedem tal-migranti kollha. Il-migranti jġibu valur għall-ekonomiji u s-soċjetajiet tagħna, u aħna nistinkaw biex niżguraw li l-migrazzjoni sseħħ b'mod sikur, legali u ġestit tajjeb. Bħala parti mir-rispons globali tal-Unjoni Ewropea għall-pandemija tal-coronavirus, ffukajna l-attenzjoni tagħna fuq l-appoġġ lill-popolazzjonijiet vulnerabbli, bħall-migranti, il-persuni spostati bil-forza u l-komunitajiet ospitanti tagħhom madwar id-dinja, u se nkomplu nagħmlu dan. Il-ġestjoni tal-migrazzjoni teħtieġ kooperazzjoni u impenn dinji, solidarjetà u l-kondiviżjoni tar-responsabbiltà. L-Unjoni Ewropea ssegwi approċċ komprensiv, ibbilanċjat u kooperattiv, fi sħubija mal-pajjiżi ta' oriġini, ta' tranżitu u ta' destinazzjoni, organizzazzjonijiet reġjonali u multilaterali, kif ukoll is-soċjetà ċivili, l-organizzazzjonijiet tal-migranti u tad-dijaspora. Aħna nfittxu li nimmassimizzaw il-benefiċċji tal-iżvilupp tal-migrazzjoni, nisfruttaw il-potenzjal tar-rimessi u ninvolvu ruħna mill-qrib mal-organizzazzjonijiet tad-dijaspora. F'Settembru li għadda, ipproponejna Patt ġdid dwar il-Migrazzjoni u l-Ażil għall-Unjoni Ewropea. Skont il-Patt, aħna nimmiraw għall-governanza tal-migrazzjoni komuni fil-livell tal-Unjoni: solidarjetà u kondiviżjoni ġusta tar-responsabbiltà, proċeduri aktar effettivi, impenn aktar b'saħħtu biex jiġu żviluppati rotot għall-migrazzjoni legali u tissaħħaħ l-integrazzjoni u tiġi indirizzata l-migrazzjoni irregolari. Bħala parti mill-Patt il-ġdid, aħna nimpenjaw ruħna li napprofondixxu l-kooperazzjoni tagħna mal-pajjiżi sħab. Aħna diġà impenjati li nsaħħu l-opportunitajiet ekonomiċi, insaħħu l-ġlieda kontra t-traffikanti u l-faċilitaturi ta' dħul klandestin tal-bnedmin li jieħdu vantaġġ mid-disprament u jpoġġu eluf ta' ħajjiet fil-periklu, u ntejjbu r-riammissjoni u l-integrazzjoni mill-ġdid tal-migranti, dawn huma kollha elementi tas-sħubijiet komprensivi u mfassla apposta li qed infittxu li ntejbu.”